د راشدخان ښه بالنګ د مخالفه لوبډلې ملا ماته کړه
د افغانستان کرکټ لوبډلې د انټرکانتينېنټل کپ د سيالو په فاينل کې ستوري بالر راشدخان په يواځې سر د مخالفه لوبډلې اته لوبغاړي سوځولي دي.
۱۹ کلن اسپېنر راشدخان په غوره بالنګ د لوبې غوره لوبغاړی وګرځول شو. د انټر کانټينېنټل کپ د څلور ورځو سيالو په فاينل کې د افغانستان لوبډلې د کوربه متحده عرب اماراتو (يو ای اي) ته په لسو وکټو ماتې ورکړه. راشد د يو ای اي په وړومبي اننګز کې ۲۳ اوورې کړې ۶۹ رنزونه يې ورکړي او درې لوبغاړي يې سوځولي وو. يوای اي د افغان لوبډلې د وړومبي اننګز د ۵۱۰ رنزونو په ځواب کې ۱۹۷ رنزونه کړي وو، او په دوېم اننګز کې راشدخان په ۳۶ اوورونو کې ۸۳ رنزونه ورکړي او پينځه لوبغاړي سوځولي دي. راشد په لوبه کې تر ټولو زيات ۵۹ اوورې کړي دي. پاکستان کې د افغانستان سفير عمر زاخېلوال لوبډلې او افغان اولس ته په بريال اومبارکي ويلې ده. يوای ای په دوېم اننګز کې ۳۳۱ رنزونه جوړ کړي او افغان لوبډلې ته يې د ۱۹ رنزونو هدف ورکړی کوم چې افغان لوبغاړو بغېر د کوم لوبغاړي سوځېدو ترسره کړه. د انټر کانټيننټل په سيالو کې د افغانستان، ائيرلېنډ، نېدرلېنډ، هانګ کانګ، متحده عرب اماراتو، سکاټ لېنډ، پاپوا نيوګني او نېميبيا لوبډلو برخه واخسته. له دې وړاندې تېره مياشت په نومبر کې د افغانستان د ۱۹ کلنو کرکټ لوبډلې پاکستان ته د اسيا کپ فاينل کې ماتې ورکړې وه. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.